Izvor: OK Radio - Lokalne vesti - Utorak 06.11.2018 - 11:24

Vranje - Od 169 opština u Srbiji samo šest njih je u 2017. godini imalo pozitivan prirodni priraštaj - Novi Sad, Novi Pazar, Bujanovac, Sjenica, Preševo i Tutin.

Demografski grafikoni upozoravaju i da Srbija ima najniži prirodni priraštaj u odnosu na sve bivše jugoslovenske republike.



S druge strane, svega 32 od 233 države na planeti beleže pad broja stanovnika, dok negativni prirodni priraštaj ima samo 18 zemalja sveta, od kojih se 17 nalazi u Evropi.



- Od tih 18 zemalja koje beleže smanjenje broja stanovnika, njih 13 se suočava sa negativnim prirodnim priraštajem i migracijama, a među njima je i Srbija - upozorava dr Ivan Marinković, naučni saradik Instituta društvenih nauka.



U našoj zemlji, dodaje on, godišnje od 35.000 do 38.000 ljudi više umre nego što se rodi, pa ne treba da čudi što smo između dva popisa stanovništva “izgubili” između 350.000 i 380.000 stanovnika.



- Uz to, zbog emigracije mladog stanovništva imamo veoma nepovoljnu starosnu strukturu jer je prosečna starost stanovnika Srbije skoro 43 godine.



Ako se nastave aktuelni demografski trendovi, 2061. godine imaćemo tri miliona ljudi manje nego danas - upozorava dr Marinković.



Demografi, inače, strepe da će doći do egzodusa mladih ljudi u zemlje EU kada Srbija postane njena članica.



